Na temelju članka 104. Zakona o komunalnom gospodarstvu („Narodne novine“ broj 68/18 i 110/18) u daljnjem tekstu: Zakon) i članka 31. Statuta Općine Vidovec (“Službeni vjesnik Varaždinske županije” broj 04/18), Općinsko vijeće Općine Vidovec na 20. sjednici održanoj dana 20. prosinca 2019. godine, donosi

**O D L U K U**

**o komunalnom redu na području Općine Vidovec**

**I. OPĆE ODREDBE**

**Članak 1.**

 Ovom Odlukom propisuje se komunalni red i mjere za njegovo provođenje na području Općine Vidovec, a sadrži odredbe kojima se uređuju odnosi vezano za:

* uređenje naselja,
* način uređenja i korištenja površina javne namjene i zemljišta u vlasništvu Općine Vidovec za gospodarske i druge svrhe,
* uvjeti korištenja javnih parkirališta, nerazvrstanih cesta i drugih površina javne namjene za parkiranje vozila,
* održavanje čistoće i čuvanje površina javne namjene,
* skupljanje, odvoz i postupanje sa sakupljenim komunalnim otpadom,
* mjere za provođenje komunalnog reda,
* prekršajne odredbe,
* završne odredbe.

**Članak 2.**

 Komunalni red, propisan ovom Odlukom obvezan je za sve pravne i fizičke osobe, ako zakonom i drugim propisima nije drugačije propisano.

**II. UREĐENJE NASELJA**

**1. Uređenje pročelja, okućnica i dvorišta zgrada u vlasništvu fizičkih ili pravnih osoba u dijelu koji je vidljiv površini javne namjene**

**Članak 3.**

 Vlasnici ili korisnici stambenih, poslovnih ili drugih zgrada i objekata su dužni iste koristiti sukladno njihovoj namjeni odnosno tako da ne narušavaju estetski izgled građevine i naselja.

 Vanjski dijelovi građevina (pročelja, balkoni, terase, ulazna vrata, prozori, žljebovi i drugo) moraju biti uredni i čisti, a oštećenja se moraju popraviti.

 Građevine koje svojim izgledom (zbog oštećenja ili dotrajalosti vanjskih dijelova) nagrđuju opći izgled ulice i naselja moraju se urediti.

 Zabranjeno je mehanički uništavati pročelja građevina ili po njima ispisivati razne vrste poruka i obavijesti, crtati, šarati i na drugi ih način prljati ili nagrđivati.

 Korištenjem građevina ne smije se onemogućiti ili otežati korištenje javnih površina, komunalnih objekata i uređaja.

**Članak 4.**

 Na prozorima, balkonima, ogradama, pročeljima i drugim dijelovima zgrade, koji su neposredno vidljivi sa javne površine zabranjeno je lijepiti ili postavljati reklame bez odobrenja Jedinstvenog upravnog odjela Općine Vidovec.

 Vlasnik odnosno korisnik zgrade koja je napuštena, oštećena i dotrajala tako da predstavlja opasnost za korisnike javne površine i njihovu imovinu, odnosno opasnost za opremu javne površine, po nalogu komunalnog redara, mora istu odmah sanirati na način da se spriječi odnosno otkloni daljnja opasnost za prolaznike, njihovu imovinu i opremu javne površine.

 Ukoliko se utvrdi da zgrada zbog urušavanja njezinih pojedinih dijelova predstavlja znatnu javnu opasnost, a vlasnik ili korisnik zgrade nije odmah pristupio sanaciji u smislu prethodnog stavka ovog članka, komunalni redar dužan je, uz ostale radnje, o tome odmah izvijestiti i nadležnu građevinsku inspekciju.

**Članak 5.**

 Izlozi, izložbeni ormarići i drugi slični objekti koji služe izlaganju robe s pogledom na javnu površinu, moraju biti tehnički i estetski oblikovani, odgovarajuće osvijetljeni i u skladu s izgledom zgrade čiji su sastavni dio i okoliša te se moraju postavljati tako da ne onemogućavaju ili otežavaju korištenje javnih površina.

 Izlozi se moraju redovito uređivati, čistiti i održavati.

 U izlozima se ne smije držati ambalaža ili skladištiti roba.

**Članak 6.**

 Dvorišta, vrtove, voćnjake, vinograde, livade, neizgrađena građevinska zemljišta i druge slične površine koje su vidljive s javne površine vlasnici, odnosno korisnici moraju održavati i obrađivati sukladno njihovoj namjeni i na taj način doprinositi uređenju naselja.

 Dvorišta, vrtovi i voćnjaci moraju se održavati i obrađivati sukladno njihovoj namjeni, osiguravajući urednost i primjeren izgled i bez smještaja neprimjerenih stvari koje narušavaju urednost prostora vidljivog s javne površine, kao i nepropisno odlaganje otpada te koristiti na način da s njih ne dolaze nikakvi štetni utjecaji na javne površine, susjedne građevine, komunalne objekte i uređaje i druge površine.

 Vlasnici, odnosno korisnici zelenih površina uz poslovne i stambene objekte te uz poljoprivredno zemljište, kao i vlasnici odnosno korisnici livada, neizgrađenog građevinskog zemljišta kao i drugih sličnih površina uz javne površine, dužni su ih održavati, redovito kositi travu, rezati živicu, uklanjati šikaru, smeće, građevinski otpad, rezati suhe grane drveća te uklanjati stabla i granje drveća koja ugrožavaju sigurnost ljudi i imovine na javnim površinama te sprječavaju preglednost prometne signalizacije i javne rasvjete.

 Zabranjeno je spaljivanje svih otpadnih tvari na dvorištima i vrtovima, neizgrađenom građevinskom zemljištu unutar naseljenog mjesta i javnim površinama.

**Članak 7.**

 Radi otklanjanja štetnih utjecaja za život i zdravlje ljudi, vlasnici odnosno korisnici okućnica, predvrtova i vrtova, neizgrađenog građevinskog zemljišta, te obrađenog ili neobrađenog poljoprivrednog zemljišta na području Općine Vidovec, dužni su s takvih površina kontinuirano uklanjati i uništavati ambroziju i druge štetne biljke.

 U slučaju neizvršavanja obveze iz prethodnog stavka, obvezu uklanjanja ambrozije i drugih štetnih biljaka, vlasnicima, posjednicima i korisnicima će naložiti komunalni redar.

**Članak 8**.

 Ograde uz javne površine moraju biti izrađene u skladu s dokumentacijom prostornog uređenja Općine Vidovec, rješenjem o uvjetima građenja ili lokacijskom dozvolom i tako da se uklapaju u okoliš te ne smiju biti izvedene od bodljikave žice, šiljaka i slično.

 Vlasnici odnosno korisnici nekretnina dužni su ogradu uz javne površine držati urednima.

 Ograde uz javnu površinu moraju se održavati tako da ne predstavljaju opasnost za prolaznike te su ih vlasnici dužni redovito održavati (mijenjati i popravljati oštećene ili dotrajale dijelove, bojati, ličiti i slično).

 Ograde od ukrasne živice uz javne prometne površine moraju se redovno održavati i estetski oblikovati tako da ne sežu preko regulacijske linije na javnu površinu i da ne smetaju odvijanju prometa.

 Vlasnici ograda od ukrasne živice dužni su nakon radova na održavanju ograde očistiti javnu površinu.

 Ograde ni jednim svojim dijelom ne smiju prelaziti na javnu površinu (nogostup, biciklističku stazu, cestu i slično).

**Članak 9.**

 Na području Općine Vidovec moraju biti označena imena naselja, ulica, trgova, a zgrade moraju biti obilježene brojevima.

 Označavanje imena ulica, trgova i obilježavanje zgrada brojevima potrebno je izvršiti u skladu sa Pravilnikom o načinu označavanja imena naselja, ulica i trgova te o obilježavanju zgrada brojevima.

 Za označavanje naselja, ulica i trgova postavljaju se ploče, a na zgrade se postavljaju pločice s brojem zgrade ili stambenog objekta.

 Vlasnik zgrade dužan je postaviti na zgradu broj zgrade najkasnije do početka korištenja zgrade.

 Pločica s brojem mora se postaviti tako da je vidljiva s ulice, odnosno javne površine sa koje se pristupa građevini.

 Vlasnik odnosno korisnik zgrade dužan je voditi brigu o tome da zgrada bude stalno obilježena brojem.

 Zabranjeno je oštećivati i uništavati te neovlašteno skidati i mijenjati ploče iz stavka 3. ovog članka.

**Članak 10.**

Pravne i fizičke osobe, koje su to dužne na osnovi posebnih propisa, ističu na pročelju zgrade u kojoj koriste poslovni prostor, odnosno u kojoj im je sjedište, odgovarajuću natpisnu ploču, odnosno tvrtku (u nastavku teksta: naziv).

Naziv mora biti čitljiv, tehnički i estetski oblikovan, jezično ispravan, uredan i u skladu s posebnim propisima.

Pravne i fizičke osobe dužne su ukloniti naziv u roku od 8 dana od prestanka obavljanja djelatnosti, odnosno iseljenja iz zgrade.

**Članak 11.**

 Nazivi na javnim površinama mogu se postavljati samo na temelju odobrenja Jedinstvenog upravnog odjela Općine Vidovec.

**2. Postavljanje tendi, reklama i plakata na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na zgradama koji se prema posebnim propisima grade bez građevinske dozvole i glavnog projekta**

**Članak 12.**

 Na zgrade i druge građevine i pripadajuće okućnice u vlasništvu fizičkih i pravnih osoba, u dijelu koji je vidljiv s površina javne namjene dozvoljeno je postavljanje tendi, montažno-demontažnih nadstrešnica, klimatizacijskih uređaja, dimovodnih instalacija, zajedničkih antenskih sustava, drugih uređaja na tim građevinama koji se prema posebnim propisima grade bez građevinske dozvole i glavnog projekta.

**Članak 13.**

 Na javne površine na području Općine mogu se uz odobrenje Jedinstvenog upravnog odjela Općine Vidovec i na način naveden u odobrenju postavljati reklamne konstrukcije, reklamne ploče, reklamni panoi, reklamne zastave, transparenti i drugi prigodni natpisi, reklamni ormarići, oglasni panoi, oglasne ploče, oglasni stupovi, plakati, putokazi koji se ne smatraju prometnim znakovima, prigodni natpisi i drugi objekti koji služe reklamiranju i informiranju (u nastavku teksta: reklame), te jarboli za zastave, zaštitne naprave na izlozima (tende, stakla, prozori, roloi, platna) i slično.

 Odredbe iz stavka 1. ovog članka ne odnose se na postavljanje uobičajenih prigodnih blagdanskih, svadbenih ili sličnih ukrasa i natpisa.

 Reklame i predmeti iz stavka 1. i 2. ovog članka postavljeni na javnim površinama na području Općine svojim oblikom i položajem ne smiju zatvarati vidik, sprečavati redovan promet, ugrožavati sigurnost prolaznika i vozača te umanjivati vidljivost prometnih znakova.

**Članak 14.**

Zahtjev za postavljanje reklama i predmeta iz članka 13. stavka 1. ove Odluke podnosi se Jedinstvenom upravnom odjelu Općine Vidovec.

 Zahtjevu za izdavanje odobrenja za postavljanje reklama i predmeta podnositelj je dužan priložiti tehnički opis, skicu ili fotomontažu mjesta na kojem se reklama ili predmet postavlja, a za svjetleće reklame i dokaz o vlasništvu, odnosno korištenju zemljišta, zgrade odnosno drugog objekta (izvadak iz zemljišne knjige, ugovor na temelju kojeg je podnositelj stekao pravo vlasništva na zemljištu, ugovor o zakupu, pisana suglasnost vlasnika).

**Članak 15.**

O zahtjevu za postavljanje reklama i predmeta odlučuje rješenjem Jedinstveni upravni odjel Općine Vidovec.

 Rješenjem iz prethodnog stavka određuje se osobito mjesto i način postavljanja, izgled reklame odnosno predmeta, vrijeme na koje se reklama ili predmet postavlja, visinu i način plaćanja poreza za korištenje javne površine u skladu s posebnom odlukom, način i rok sanacije javne površine nakon prestanka korištenja te drugi uvjeti.

 Istekom roka na koji je dozvoljeno postavljanje reklame ili predmeta, isti se moraju bez odgode ukloniti.

**Članak 16.**

Plakati, oglasi i druge objave reklamno-promidžbenog ili informativnog obilježja, koji su u pravilu privremenog karaktera, mogu se postavljati bez odobrenja Jedinstvenog upravnog odjela Općine Vidovec samo na oglasnim stupovima, oglasnim pločama, konstrukcijama i oglasnim ormarićima koji su predviđeni za tu svrhu.

Iznimno, Jedinstveni upravni odjel Općine Vidovec može povodom zahtjeva podnositelja odobriti postavljanje predmeta iz prethodnog stavka i na drugim mjestima.

Plakati, oglasi i slične objave moraju biti estetski oblikovani, čitki i pravopisno ispravni.

Postavljanje plakata, oglasa i sličnih objava nije dozvoljeno na pročeljima građevina, ogradama, stupovima javne rasvjete, telefonskim govornicama, autobusnim nadstrešnicama i slično.

Nije dozvoljeno oštećivanje oglasnih stupova, ploča, oglasnih ormarića, postavljenih plakata, oglasa i sličnih objava.

Nakon prestanka svrhe objave plakate, oglase i slične objave, uklanja pravna ili fizička osoba koja ih je postavila, odnosno čija se priredba, proizvod ili promidžba oglašavala, najkasnije u roku od 3 dana na vlastiti trošak.

Troškove uklanjanja plakata, oglasa i čišćenje površina na kojima isti nisu smjeli biti postavljeni, snosi fizička ili pravna osoba koja ih je postavila ili osoba koja se iz sadržaja plakata, oglasa ili objave može utvrditi kao vlasnik.

**Članak 17.**

Zabranjuje se postavljanje plakata vezanih uz izbornu promidžbu bez odobrenja Jedinstvenog upravnog odjela Općine Vidovec, osim na mjestima iz članka 16. stavka 1. ove Odluke.

Prestankom izborne promidžbe političke stranke i pojedinci dužni su svoje plakate ukloniti u roku od 3 dana. U protivnom, plakate će ukloniti Općina Vidovec putem treće osobe, a na trošak političke stranke koja ih je postavila.

**Članak 18.**

 Na području Općine Vidovec na objekte, zemljišta i druge prostore uz i na javne površine mogu se postavljati spomenici, spomen-ploče, skulpture i slični predmeti u skladu s ovom Odlukom i posebnim propisima.

**Članak 19.**

 Podizanje spomenika može predložiti udruga, ustanova i slična institucija.

 Prijedlog za podizanje spomenika podnosi se općinskom načelniku ukoliko posebnim propisom nije drugačije određeno.

 Uz prijedlog za podizanje spomenika mora se priložiti lokacija i idejni projekt, te se mora navesti način na koji će se osigurati financijska sredstva za gradnju i podizanje spomenika, te uređenje okoliša spomenika.

 O podizanju i uklanjanju spomenika odlučuje općinski načelnik.

**Članak 20.**

 Spomenici, spomen-ploče, skulpture, sakralna obilježja i slični predmeti moraju se održavati urednima i zaštititi od uništavanja.

 Zabranjeno je spomenik, spomen-ploču, skulpturu i sličan predmet prljati, oštećivati, uništavati, pisati ili crtati po njima ili na drugi način nagrđivati njihov izgled.

**Članak 21.**

 Pod komunalnom i urbanom opremom i uređajima u općoj uporabi podrazumijevaju se svi objekti i sva pokretna i nepokretna oprema i uređaji koji služe svim mještanima odnosno boljem funkcioniranju Općine Vidovec kao urbane cjeline, a to su: oglasni stupovi, poštanski sandučići, orijentacijski planovi Općine Vidovec, jarboli i držači za zastave, nadstrešnice na stajalištima javnog prometa, klupe, stalci za bicikle, klupe, posude za odlaganje komunalnog otpada, posude za cvijeće i zelenilo te druga komunalna i urbana oprema i uređaji koji služe općoj uporabi.

**Članak 22.**

 Komunalnu i urbanu opremu i uređaje na površinama javne namjene postavlja Općina Vidovec i njezino su vlasništvo.

 Komunalnu i urbanu opremu i uređaje na javnim površinama iznimno mogu postavljati fizičke i pravne osobe temeljem rješenja koje izdaje Jedinstveni upravni odjel Općine Vidovec.

**Članak 23.**

 Komunalna i urbana oprema i uređaji moraju se stalno održavati u ispravnom, čistom i funkcionalnom stanju, a oštećeni i neispravni moraju se odmah popraviti, ukloniti ili zamijeniti ispravnima.

 Zabranjeno je komunalnu i urbanu opremu i uređaje u općoj uporabi uništavati, oštećivati, prljati i nagrđivati.

**3. Javna rasvjeta**

**Članak 24.**

 Javna rasvjeta mora biti izvedena odgovarajućom svjetlosnom tehnikom uzimajući u obzir značaj po­jedinih dijelova Općine Vidovec i pojedinih javnih površina, promet i potrebe mještana.

 Rasvjetna tijela moraju biti funkcionalna i estetski oblikovana.

 Javna rasvjeta mora se redovito održavati u isp­ravnom stanju.

 Fizička ili pravna osoba kojoj je povjereno obavljanje komunalne djelatnosti održavanja javne rasvjete, moraju istu redovito održavati u stanju funkcionalne sposobnosti.

**Članak 25.**

 Zabranjeno je oštećivanje i uništavanje rasvjetnih stupova i rasvjetnih tijela i postavljanje oglasa, obavijesti i reklama na te objekte.

 Na objekte iz stavka 1. ovog članka, mogu se iznimno postavljati ukrasne zastavice i blagdanski ukrasi, ali tako da ne smetaju namjeni objekta i uz posebno odobrenje Jedinstvenog upravnog odjela Općine Vidovec.

**4. Prigodno uređenje naselja**

**Članak 26.**

 U povodu državnih i drugih blagdana, obljetnica, raznih manifestacija i sličnog može se organizirati prigodno uređivanje površina uz poslovne i stambene objekte te javnih površina.

 Prigodno uređivanje organizira se postavljanjem objekata, uređaja, pokretnih naprava, opreme, ukrasa, ukrasnih žaruljica, božićnih drvca i slično.

 Za postavljanje montažnih objekata, uređaja, pokretnih naprava, opreme i slično potrebno je odobrenje Jedinstvenog upravnog odjela Općine Vidovec.

**5. Držanje životinja**

**Članak 27.**

 Na području Općine Vidovec dozvo­ljeno je držanje životinja, u skladu sa Prostornim planom Općine Vidovec.

**Članak 28.**

 Držatelji životinja dužni su pridržavati se uvjeta određenih propisima o zdravstvenoj zaštiti životinja i veterinarskoj djelatnosti te odredbi Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama pronađenim izvan prirodnog staništa na području Općine Vidovec.

 Držatelji životinja obvezni su:

* držati životinje u prostorijama ili posebno ograđenim prostorima odgovarajuće uređenim za svo­ju namjenu, koji se moraju redovito čistiti i održa­vati,
* osigurati da se neugodni mirisi te buka ne šire u okolicu,
* osigurati uvjete za očuvanje i unapređenje ljudskog okoliša,
* postupati sa otpadnim animalnim tvarima tako da se ne ugrozi zdravlje ljudi i životinja.

**6. Sanitarno-komunalne mjere**

**Članak 29.**

 Septičke jame na području Općine mogu se graditi i koristiti samo tamo gdje ne postoji mogućnost priključenja građevina na uređaje za odvodnju otpadnih voda.

 Čišćenje septičkih jama obavlja ovlaštena fizička ili pravna osoba u skladu sa sanitarno tehničkim uvjetima, a na zahtjev vlasnika septičke jame.

**Članak 30.**

 Vlasnicima odnosno korisnicima stambene ili poslovne zgrade odnosno objekta, zabranjuje se odvodnju otpadnih voda ispuštati u kanale oborinskih voda i cestovne jarke, na javne površine, poljoprivredno zemljište i slično na području Općine Vidovec gdje je izgrađen sustav odvodnje otpadnih voda, kao i odvodnju krovnih i drugih oborinskih voda priključiti na javni sustav odvodnje otpadnih voda.

 Na području Općine gdje su izgrađeni objekti i uređaji komunalne infrastrukture za odvodnju otpadnih voda, obavezno je korištenje komunalne usluge odvodnje otpadnih voda.

**Članak 31.**

 Vlasnici, odnosno korisnici, septičkih jama dužni su redovno i na vrijeme čistiti septičke jame kako ne bi došlo do prelijevanja, a time i onečišćavanja okoline.

 Troškove čišćenja septičkih jama snosi vlasnik, odnosno korisnik septičke jame te iste dokazuje računom za izvršenu uslugu.

 Okolni prostor i septička jama nakon završenog čišćenja moraju se dezinficirati i dovesti u bezopasno stanje po zdravlje ljudi.

 Komunalni redar narediti će vlasniku, odnosno korisniku čišćenje septičke jame koja se prelijeva ili propušta fekalije.

 Ako vlasnik, odnosno korisnik, septičke jame ne postupi na način utvrđen u prethodnom stavku, čišćenje septičke jame izvršit će ovlaštena pravna osoba na teret njezinog vlasnika, odnosno korisnika.

 Sadržaj septičkih jama ne smije se upotrebljavati za gnojenje vrtova, poljoprivrednih površina i drugih zelenih površina.

**Članak 32.**

 U svrhu zaštite zdravlja građana i stvaranja uvjeta za svakodnevni normalni život, prema potrebi obavlja se sustavna dezinsekcija i deratizacija javnih površina.

 Pod pojmom sustavne dezinsekcije podrazumijeva se prskanje ili zamagljivanje odgovarajućim sredstvima, odnosno larvicidna dezinsekcija, u cilju uništavanja muha, komaraca i drugih insekata.

 Pod pojmom sustavne deratizacije podrazumijeva se postavljanje odgovarajućih mamaca za uništavanje štakora i drugih glodavaca.

**Članak 33.**

 Opseg, način, vrijeme i ostali uvjeti obavljanja obvezne sustavne dezinsekcije i deratizacije utvrđuju se prema potrebi programom mjera obvezatne preventivne dezinsekcije i deratizacije za područje Općine Vidovec, kojega u obliku izvoda iz programa mjera obvezatne preventivne dezinsekcije i deratizacije za područje Varaždinske županije donosi Zavod za javno zdravstvo Varaždinske županije.

**III. UREĐENJE I KORIŠTENJE POVRŠINA JAVNE NAMJENE I ZEMLJIŠTA U VLASNIŠTVU OPĆINE VIDOVEC ZA GOSPODARSKE I DRUGE SVRHE**

**Članak 34.**

 Sve površine javne namjene u Općini Vidovec mogu se koristiti sukladno njihovoj namjeni i na način i pod uvjetima utvrđenim odredbama ove Odluke.

**Članak 35.**

 Površine javne namjene se mogu privremeno koristiti za postavljanje: kioska, montažnih objekata (građevinske skele, objekti za potrebe gradilišta, pozornice i sl.), pokretnih radnji (ambulantna prodaja), uslužnih i zabavnih naprava (automat, hladnjak, vaga, peć za pečenje plodina, štandovi – klupe, stolovi stolice i suncobrani za ugostiteljske terase, cirkuski šatori i prijevozna sredstva s drugom opremom cirkusa, luna parkovi i oprema za ostale zabavne radnje i sl.), reklama i reklamnih panoa (reklamne ploče, konstrukcije, reklamni uređaji, natpisi, transparenti, oglasni ormarići, reklamni stupovi i sl.), otvorenih skladišta (odlaganje i prodaja građevinskog materijala, drva za ogrjev, automobila, poljoprivrednih strojeva i sl.).

**Članak 36.**

 Privremenim objektima ne smatraju se privremeno postavljeni objekti pravnih i fizičkih osoba koje obavljaju komunalne djelatnosti, kao i naprave što ih te osobe koriste pri obavljanju radova iz svog djelokruga.

**Članak 37.**

 Zauzimanjem površine javne namjene ne smije se spriječiti ili onemogućiti korištenje susjednih objekata i javnih prometnih površina, odnosno moraju biti ispunjeni slijedeći uvjeti:

* prostor koji ostaje za prolaz pješaka ne smije biti uži od 2 m širine,
* zauzimanje javnih površina mora odgovarati propisima o sigurnosti prometa i svojim položajem ne smije smanjivati preglednost i onemogućiti odvijanje prometa,
* zauzimanjem površina javne namjene ne smije se onemogućiti pristup vatrogasnim vozilima i vozilima hitne medicinske pomoći te korištenju hidranta,
* da se zauzimanjem ne stvara prekomjerna buka i dodatno onečišćenje površina javne namjene.

Korisnici su dužni zauzete površine javne namjene držati u urednom stanju.

 Površine javne namjene mogu se koristiti u vremenu određenim odobrenjem o korištenju, a protekom roka pokretne naprave se moraju ukloniti, površina očistiti, a eventualna oštećenja sanirati.

**Članak 38.**

 Za korištenje površina javne namjene plaća se naknada.

 Općinski načelnik može odobriti korištenje površina javne namjene bez plaćanja naknade ukoliko se iste koriste u svrhu održavanja akcije zaštite okoliša, humanitarne, kulturne, sportske i druge akcije, te obilježavanje određenih datuma koji su od interesa za Općinu Vidovec kao i za manifestacije kojima je Općina Vidovec organizator i pokrovitelj.

**Članak 39.**

 Zabranjuje se zauzimanje površina javne namjene bez odobrenja Jedinstvenog upravnog odjela Općine Vidovec ili protivno uvjetima utvrđenih odobrenjem te bez sklopljenog ugovora o zakupu kada je isti potrebno sklopiti.

**1. Načini i uvjeti postavljanja opreme za reklamiranje i oglašavanje**

**Članak 40.**

 Reklamne ploče, reklamne konstrukcije, reklamni ormarići, putokazi, jarboli za zastave, pokretni panoi i druga slična oprema za reklamiranje i oglašavanje na površinama javne namjene može se postavljati:

* za potrebe vlastitog reklamiranja i oglašavanja,
* za komercijalne potrebe.

**Članak 41.**

 Oprema za reklamiranje i oglašavanje koja se pričvršćuje na površinu javne namjene ili komunalnu opremu i služi za potrebe vlastitog reklamiranja i oglašavanja može se postavljati samo uz suglasnost Jedinstvenog upravnog odjela Općine Vidovec i ugovora koji se sklapa sa Općinom Vidovec.

**Članak 42.**

 Priključivanje opreme za reklamiranje i oglašavanje na sustav javne rasvjete nije dopušteno.

 Osvjetljavanje opreme za reklamiranje i oglašavanje može se izvesti samo na način i pod uvjetima koje utvrđuje isporučitelj električne energije s tim da osvjetljavanje ne ugrožava sigurnost prometa.

**Članak 43.**

 Postavljanje reklamnih i oglasnih panoa i druge slične opreme, koja se koristi za komercijalne potrebe, na zaštitne ograde gradilišta ili neizgrađenog građevinskog zemljišta kada su iste postavljene na površinama javne namjene, dopušteno je samo uz dozvolu Jedinstvenog upravnog odjela Općine Vidovec.

**Članak 44.**

 Zabranjeno je lijepljenje i postavljanje plakata na drveće, pročelja zgrada, ograde, plinske podstanice, trafostanice, energetske ormariće i druga mjesta koja nisu za to namijenjena.

**Članak 45.**

 Zvučno je oglašavanje na području Općine Vidovec dopušteno na način da se obavlja propisno opremljenim vozilom koje se kreće i ne zaustavlja te da proizvedena buka ne prelazi zakonom dopuštene razine.

**2. Terase za pružanje ugostiteljskih usluga**

**Članak 46.**

 Površine javne namjene mogu se koristiti za postavljanje i organiziranje terasa za pružanje ugostiteljskih usluga.

 Za korištenje javne površine za ovu namjenu obavezno se sklapa ugovor o zakupu.

**Članak 47**.

 Korištenje površine javne namjene za postavljanje i organiziranje terasa odobrava se rješenjem Jedinstvenog upravnog odjela Općine Vidovec.

**Članak 48.**

 Mjesta na javnim površinama na kojima je određeno privremeno postavljanje stolova i stolica radi otvaranja ugostiteljske terase, moraju odgovarati propisima o sigurnosti prometa.

 Mjesto za ugostiteljsku terasu mora ispunjavati sljedeće uvjete:

1. Prostor koji ostaje za prolaz pješaka, ne smije biti uži od 2 m.
2. Udaljenost ugostiteljske terase, odnosno njegove ograde od ruba prometnice ne smije biti manji od 1 m.
3. Postavljanje ugostiteljske terase smije se odobriti samo ispred zatvorenih poslovnih prostorija ugostiteljskog objekta, s tim da širina, odnosno dužina na prelazi gabarite lokala, uz izuzetak gdje uvjet javne površine te položaj i namjena susjednih građevina to omogućuju.
4. Odobrenje za postavljanje ugostiteljske terase ne može se izdati za poslovni prostor koji nema izravan pristup s javne površine, odnosno nogostupa.
5. Visina ograde ne može biti veća od 1,20 m.
6. Ukoliko se prostor ugostiteljske terase treba nalaziti jednim dijelom ili u cijelosti na javnoj zelenoj površini istu površinu potrebno je zaštititi montažno demontažnom podlogom (drveni podij).

 Po prestanku rada ugostiteljske terase, kao i proteku vremenskog roka po odobrenju s površine na kojoj se nalazila ugostiteljska terasa mora se ukloniti sve što je bilo u funkciji ugostiteljske terase, a površinu dovesti u prvobitno stanje namjene tog prostora, najdalje u roku od 15 dana.

**3. Kiosci i pokretne naprave**

**Članak 49.**

 Kioskom u smislu odredbi ove Odluke smatra se objekt lagane montažno-demontažne konstrukcije, a služi za obavljanje trgovačke, ugostiteljske ili zanatske djelatnosti.

**Članak 50.**

 Postavljanjem privremenih objekata, ne smije se sprečavati ili otežavati korištenje zgrada ili drugih objekata i ugrožavati sigurnost prometa te uništavati javne zelene površine.

 Smještaj privremenih objekata u blizini križanja mora odgovarati uvjetima o sigurnosti prometa i svojim položajem ne smije smanjivati preglednost i odvijanje prometa.

**Članak 51.**

 Privremeni objekti postavljaju se tako da svojim položajem i smještajem što bolje udovolje svrsi i namjeni za koju se postavljaju.

 Privremeni objekti mogu se prema svojoj namjeni postavljati samo na onim mjestima na kojima se zbog toga neće stvarati suvišna buka, nečistoće ili ometati promet te na onim mjestima na kojima se neće umanjiti estetski i opći izgled toga mjesta.

**Članak 52.**

 Privremeni objekti na javnu površinu postavljaju se na temelju:

– rješenja Jedinstvenog upravnog odjela Općine Vidovec,

– ugovora o zakupu sklopljenog s Općinom Vidovec.

**Članak 53.**

 Komunalni redar naložiti će rješenjem uklanjanje privremenog objekta, osobama koje ih postave bez rješenja Jedinstvenog upravnog odjela Općine Vidovec i bez sklopljenog ugovora o zakupu ili ako se vlasnik privremenog objekta nije pridržavao svih uvjeta propisanih u ugovoru o zakupu i rješenju o odobrenju za postavljanje privremenih objekata na javnoj površini.

**Članak 54.**

 Žalba na rješenje o uklanjanju privremenog objekta ne odgađa izvršenje.

**Članak 55.**

 Vlasnik privremenog objekta dužan je privremeni objekt održavati urednim, a sva oštećenja ukloniti u roku 7 dana.

**Članak 56.**

 Uz kiosk i pokretnu radnju za prodaju ili ugostiteljske usluge, vlasnik je dužan također postaviti košaru za otpad koju mora redovito prazniti, a prostor oko kioska i pokretne radnje dužan je održavati čistim i urednim.

**4. Red kod iskrcaja, ukrcaja i smještaja materijala i robe na javnim površinama**

**Članak 57.**

 Za iskrcaj, smještaj i ukrcaj građevinskog materijala, podizanje skela, popravke vanjskih dijelova zgrade i slične radove koji služe građevinskoj svrsi, može se koristiti javna površina.

 Odobrenje za korištenje javnih površina iz prethodnog stavka izvođačima, odnosno investitorima radova, izdaje Jedinstveni upravni odjel Općine Vidovec.

**Članak 58.**

 Za vrijeme obavljanja radova, izvođač mora poduzeti sve propisane i uobičajene mjere sigurnosti. Za sigurnost radova odgovoran je izvođač radova.

 Ako se gradnja iz bilo kojeg razloga obustavi, komunalni redar može odrediti da se uklone skele i drugi materijali s javnih površina.

**Članak 59.**

 Za istovar drva, ugljena i sličnog te za piljenje i cijepanje drva prvenstveno treba upotrebljavati dvorište, odnosno vlastito zemljište.

 U slučaju potrebe neophodno se potrebni dio javne površine može privremeno upotrijebiti za istovar drva, ugljena i sličnog te za slaganje i piljenje ogrjevnog drva, ali tako da se ne ometa cestovni i pješački promet.

 Drva se moraju složiti okomito na rub pločnika, tako da se spriječi kotrljanje na kolnik.

 Drva, ugljen i slično moraju se ukloniti s javne površine bez odgode, a najkasnije u roku 48 sati, a upotrijebljena se površina mora odmah očistiti od piljevine i drugih otpadaka.

 Cijepanje drva i razbijanje ugljena i drugih predmeta na javnim površinama nije dopušteno.

**IV. UVJETI KORIŠTENJA JAVNIH PARKIRALIŠTA, NERAZVRSTANIH CESTA I DRUGIH POVRŠINA JAVNE NAMJENE ZA PARKIRANJE VOZILA**

**1. Javna parkirališta**

**Članak 60.**

 Javnim parkiralištem, u smislu ove Odluke smatra se dio javno prometne površine namijenjen isključivo za parkiranje vozila s pripadajućom opremom na parkiralištu.

**Članak 61.**

 Javna parkirališta se moraju propisno označiti te stalno održavati čistim, urednim i u funkcionalnom stanju, a vozila se moraju parkirati unutar označenog parkirnog mjesta.

 Javna parkirališta održava pravna ili fizička osoba kojoj je to povjereno ugovorom ili koncesionar.

 Na javnim parkiralištima je zabranjeno zaustavljati i parkirati teretna i priključna vozila, autobuse, radne i poljoprivredne strojeve osim ako to nije izričito dopušteno.

**2. Nerazvrstane ceste**

**Članak 62.**

 Uvjeti korištenja nerazvrstanih cesta na području Općine Vidovec uređuje se sukladno zakonu kojim se uređuju ceste i Odluci o nerazvrstanim cestama na području Općine Vidovec.

**V. ODRŽAVANJE ČISTOĆE I ČUVANJE POVRŠINA JAVNE NAMJENE**

**Članak 63.**

 Površinom javne namjene smatra se svaka površina čije je korištenje namijenjeno svima i pod jednakim uvjetima.

 Pod površinama iz stavka 1. ovoga članka podrazumijevaju se:

 a) javne zelene površine: parkovi, drvoredi, živice, cvjetnjaci, travnjaci, šumice, skupine ili pojedinačna stabla, dječja igrališta s pripadajućom opremom kao i drugi oblici vrtnog i parkovnog oblikovanja koji nisu proglašeni zaštićenim dijelovima prirode, posude s ukrasnim biljem, zelene pasice, otoci, javni sportski i rekreacijski prostori, zelene površine uz ceste i ulice ako nisu sastavni dio nerazvrstane ili druge ceste odnosno ulice, zelene površine oko objekata čiji su vlasnici pravne ili fizičke osobe, zelene površine oko objekata čiji je vlasnik ili korisnik zemljišta Općina Vidovec, javni objekti i slične površine koje su uređene i koriste se kao javne zelene površine,

 b) javne prometne površine na kojima nije dopušten promet motornim vozilima: nogostup, trgovi, seoski, poljski i šumski putovi, javni prolazi (kroz zgrade i između zgrada i drugi otvoreni prostori ispred zgrada), javne stube/stepenice, mostovi, podvožnjaci, nadvožnjaci, pothodnici, nathodnici, tuneli, prečaci, šetališta, pješačke i biciklističke staze, pješačke zone, nogostupi, ako nisu sastavni dio nerazvrstane ili druge ceste,

 c) nerazvrstane ceste te dijelovi javnih cesta koje prolaze kroz naselje, kad se ti dijelovi cesta ne održavaju kao javne ceste prema posebnom zakonu,

 d) javna parkirališta, stajališta javnog prijevoza i slične površine koje se koriste za promet po bilo kojoj osnovi,

 e) površine unutar područja groblja koje nisu utvrđene kao grobno mjesto sukladno posebnim propisima (pješačke i zelene površine),

 f) neuređene površine javne namjene čije stavljanje u funkciju je u pripremi ili u tijeku,

 g) površine na kojima se sukladno zakonu kojim se uređuje komunalno gospodarstvo pružaju usluge obavljanja prometa živežnim namirnicama i drugim proizvodima,

 h) privatne površine s javnim karakterom (benzinske crpke, trgovački centri i sl.).

**Članak 64.**

 Površine javne namjene treba održavati tako da budu uredne i čiste i da služe svrsi za koji su namijenjene, a oprema i uređaji postavljeni na njima moraju biti uredni, ispravni i u funkcionalnom stanju.

 Ne smije se onečišćavati, oštećivati ili uništavati površine javne namjene, objekte ili uređaje koje su na njima ili su njihov sastavni dio.

**Članak 65.**

 Održavanje površina javne namjene obavlja pravna ili fizička osoba kojoj je Općina Vidovec povjerila održavanje površina javne namjene u skladu s programom održavanja komunalne infrastrukture koji donosi Općinsko vijeće.

 Pravna ili fizička osoba koja obavlja djelatnost uz površine javne namjene i zbog čije djelatnosti dolazi do onečišćenja površina javne namjene, dužna je onečišćene površine redovito čistiti.

**Članak 66.**

 Vlasnici ili korisnici odnosno zakupci športskih i rekreacijskih objekata, zabavnih parkova ili igrališta, organizatori javnih skupova i manifestacija, zakupci površina javne namjene, dužni su organizirati čišćenje površina javne namjene koje služe za pristup ili za postavu objekata, a nakon završetka priredbe ili vremena korištenja, korištenu površinu su dužni odmah očistiti.

 Obvezu iz prethodnog stavka imaju i organizatori javnih skupova i priredbi, te zakupci koji privremeno koriste javne površine.

**Članak 67.**

 Na površine javne namjene nije dozvoljeno ostavljati bilo kakvu vrstu otpada ili na druge načine onečišćivati iste, a osobito se zabranjuje:

1. bacanje ili ostavljanje izvan posuda za otpad različitog otpada, papira, guma za žvakanje, opušaka, uginulih životinja, pepela ili drugih radnji kojim se onečišćuju površine javne namjene,
2. odlaganje raznog materijala, zemlje, šute, ogrijeva, željeza, lima i sl.,
3. odlaganje glomaznog otpada i ambalaže,
4. ostavljanje neregistriranih vozila, olupina, prikolica, plovila, radnih strojeva i dr.,
5. ispuštanje ulja, kiseline, boje, otpadnih voda i gnojnica,
6. popravak, servisiranje, pranje vozila ili obavljanje drugih obrtničkih radova,
7. oštećivanje posuda za odlaganje komunalnog otpada,
8. bacanje gorućih predmeta u posude za odlaganje komunalnog otpada,
9. ostavljanje posuda za hranu i hranjenje životinja,
10. paljenje otpada, lišća i sl.,
11. zagađivanje i bacanje otpada i otpadnih tvari na vodene površine,
12. nenamjensko korištenje površina javne namjene.

**Članak 68.**

 Zabranjeno je zatrpavanje i zacjevljivanje otvorenog kanala za oborinsku odvodnju ili izgradnja kolnog pristupa preko kanala za oborinsku odvodnju bez odobrenja Jedinstvenog upravnog odjela Općine Vidovec.

**Članak 69.**

 Radi građenja, rekonstrukcije i održavanja komunalne i druge infrastrukture te izvođenja istraživačkih i drugih građevinskih radova, može se vršiti prekop javne površine, privremeno zauzeti javna površina i privremeno ograničiti promet vozila i pješaka.

 Pod radovima u smislu stavka 1. ovog članka, podrazumijevaju se gradnja, rekonstrukcija, sanacija, zamjena ili uklanjanje vodova komunalne i druge infrastrukture te postavljanje kabelskog i zračnog priključka na nisko naponsku i TK mrežu kao i priključaka na komunalnu infrastrukturu (vodovod, sustav odvodnje otpadnih voda, plinovod i dr.).

 Pod prekopom podrazumijevaju se radovi na iskopima kanala na javno prometnim površinama, neuređenom građevinskom zemljištu, zelenim površinama, uzdužno ili poprečno u odnosu na uzdužnu osovinu kolnika ili nogostupa te sanacija navedenih površina nakon završenih radova.

 Za izvođenje radova iz stavka 1. ovog članka potrebno je odobrenje Jedinstvenog upravnog odjela Općine Vidovec.

**Članak 70.**

 Odobrenje za izvođenje radova navedenih u članku 69. ove Odluke izdaje se na zahtjev izvođača ili investitora radova.

 Zahtjev za izdavanje odobrenja mora sadržavati lokaciju radova, opis radova, vrijeme potrebno za obavljanje radova i zauzimanje javne površine, tehničku dokumentaciju o radovima i dozvole izdane sukladno propisima o gradnji.

 Odobrenjem iz stavka 1. ovog članka odrediti će se lokacija prekopa, uvjeti izvođenja prekopa, trajanje radova na izvršenju i sanaciji prekopa, rok i mjere koje izvođač radova mora poduzeti prije završetka radova, te uvjeti sanacije prekopa.

 U slučaju loše izvedene sanacije prekopa nositelju odobrenja radova će se odmah po uočavanju istog dostaviti zahtjev za ponovnu sanaciju prekopa.

 Podnositelj zahtjeva dužan je najkasnije u roku od 8 dana od zaprimanja zahtjeva započeti ponovnu sanaciju.

 Ukoliko podnositelj zahtjeva po zaprimanju zahtjeva iz prethodnog stavka ne izvrši ponovnu sanaciju prekopa istu će izvesti Općina Vidovec preko treće osobe, a na trošak podnositelja zahtjeva.

 Podnositelj zahtjeva dužan je otkloniti i nadoknaditi svaku štetu nastalu na imovini Općine ili trećih osoba koja je nastala izvođenjem radova na prekopu.

 Podnositelj zahtjeva dužan je otkloniti i nadoknaditi i svaku štetu nastalu na imovini Općine ili trećih osoba koja je nastala zbog loše izvedene sanacije prekopa i neodazivanja na zahtjev za ponovnu sanaciju.

 Podnositelj zahtjeva dužan je prije početka radova na prometnim površinama postaviti privremenu prometnu signalizaciju, po potrebi regulirati promet i nadgledati odvijanje prometa u otežanim uvjetima, a sve u skladu sa odredbama Zakona o sigurnosti prometa na cestama.

 Bez odobrenja za prekop moguće je započeti prekapati javnu površinu za radove iz članka 69. ove Odluke u slučajevima hitne sanacije kvara na komunalnoj ili drugoj infrastrukturi ili drugih hitnih događaja zbog kojih je neophodno odmah započeti s prekopom.

**Članak 71**.

 Prilikom izvođenja radova investitori i izvođači radova dužni su poduzeti sve mjere zaštite površina javne namjene.

 Nakon izvedenih radova investitori i izvođači su dužni ukloniti sa površina javne namjene sve materijale, opremu i predmete, a oštećenja na površinama javne namjene otkloniti o svom trošku u roku od najviše 5 dana.

 Ukoliko investitori ili izvođači ne izvrše obveze iz ovog članka, čišćenje odnosno otklanjanje nedostataka obaviti će, po nalogu Jedinstvenog upravnog odjela Općine Vidovec, druga osoba o trošku investitora i izvođača.

**Članak 72.**

 Zabranjeno je dovoditi životinje  na prostore dječjih igrališta.

 Nije dopušteno puštanje  životinja na površine javne namjene osim onih koje su za tu namjenu određene i posebno označene. Vođenje pasa na površinu javne namjene dozvoljeno je  samo na povodcu i sa zaštitnom košarom.  Štenad i patuljaste pasmine pasa ne moraju imati zaštitnu košaru. Šetnja i zadržavanje pasa bez zaštitne košare i povodca dozvoljena je samo na površinama javne namjene koje su za tu namjenu određene i posebno označene.

 Vlasnik odnosno posjednik životinje, dužan je očistiti površinu javne namjene koja je onečišćena otpacima njegove životinje.

 Iznimno, kod određenih događanja (priredbe i slično) kao i u drugim opravdanim slučajevima,  na površinama javne namjene koje nisu za tu namjenu određene i posebno označene, kretanje životinja je moguće  samo uz odobrenje Jedinstvenog upravnog odjela Općine Vidovec.

**Članak 73.**

 Na području Općine Vidovec na svim površinama javne namjene zabranjeno je konzumiranje alkoholnih pića, osim ako se površine javne namjene, temeljem odobrenja Jedinstvenog upravnog odjela Općine Vidovec, koriste za postavljanje terasa za pružanje ugostiteljskih usluga.

 Iznimno, rješenjem kojim se odobrava korištenje površina javne namjene za organiziranje javnog okupljanja radi ostvarivanja gospodarskih, vjerskih, kulturnih, humanitarnih, športskih, zabavnih i drugih interesa, može se odrediti da je konzumiranje na tim površinama javne namjene dopušteno.

**1. Javne prometne površine**

**Članak 74.**

 Javne prometne površine moraju se redovito čistiti i prati te otklanjati na njima uočena oštećenja i nedostatke.

 Izvanredno održavanje čistoće javnih prometnih površina odrediti će se kada zbog vremenskih nepogoda ili drugih prilika javne prometne površine prekomjerno onečiste ili kada je iz bilo kojeg drugog razloga javne prometne površine potrebno izvanredno očistiti.

 Pri čišćenju i pranju javnih površina ne smije se opterećivati javna kanalizacijska mreža nanošenjem krutih otpadaka (prethodno se mora ukloniti smeće, lišće, pijesak i sl.), niti sprečavati protok vode slivnicima.

**Članak 75.**

 Bez odobrenja Jedinstvenog upravnog odjela Općine Vidovec zabranjeno je ograđivanje javnih prometnih površina, postavljanje zapreka, pokretnih naprava, objekata i uređaja osim kada se obavljaju radovi na javnim prometnim površinama ili na površinama neposredno uz javne prometne površine, a uz obvezu izrade prometnog elaborata.

**Članak 76.**

 Zabranjeno je crtanje i pisanje na površinama javne namjene na kojima nije dopušten promet motornim vozilima bez odobrenja Jedinstvenog upravnog odjela Općine Vidovec.

 Na javnim prometnim površinama dozvoljeno je samo iscrtavanje prometne signalizacije sukladno posebnim propisima.

**Članak 77.**

 Prometna signalizacija – vertikalna, horizontalna i svjetlosna, kao i druga oprema i uređaji na javnoj prometnoj površini mora se redovito održavati u čistom i ispravnom stanju.

 Zabranjeno je oštećivati ili uništavati postavljenu prometnu signalizaciju – vertikalnu, horizontalnu i svjetlosnu, kao i drugu opremu i uređaje na javnoj prometnoj površini.

 Vozila koja sudjeluju u prometu ili izlaze na javnu prometnu površinu ne smiju onečišćavati istu ispuštanjem ulja, nanošenjem blata, rasipanjem tekućeg i sipkog materijala, rasutog tereta i sl.

**2. Javne zelene površine**

**Članak 78.**

 Javne zelene površine uređuju se sukladno prostornim planovima, projektima krajobraznog, hortikulturnog uređenja i sl.

**Članak 79.**

 Pod održavanjem javnih zelenih površina podrazumijeva se osobito:

1. košnja trave,
2. obnavljanje i rekonstrukcija zapuštenih zelenih površina,
3. uklanjanje starih i bolesnih stabala i zamjena novim,
4. uklanjanje otpalog granja, lišća i drugih otpadaka,
5. održavanje posuda s ukrasnim biljem,
6. održavanje pješačkih staza, naprava i opreme na javnim zelenim površinama,
7. postavljanje zaštitnih ograda na mjestima uništavanja zelenih površina,
8. održavanje dječjih igrališta te javnih športskih i rekreacijskih prostora,
9. obnova uništenog i dotrajalog biljnog materijala,
10. rezidba i oblikovanje stabala i grmlja,
11. okopavanje bilja,
12. zalijevanje zelenih površina i bilja u ljetnim mjesecima,
13. preventivno djelovanje na sprječavanju biljnih bolesti, štetnika i slično, i
14. gnojenje i folijarno prihranjivanje bilja.

**Članak 80.**

 Pravna ili fizička osoba koja upravlja ili gospodari športskim i rekreacijskim površinama, park šumama, grobljima i drugim površinama, dužna je organizirati pravilno korištenje tih površina, održavati red, čistoću i zelene površine unutar tih prostora.

**Članak 81.**

 Bez odobrenja Jedinstvenog upravnog odjela Općine Vidovec, na javnim zelenim površinama se ne smiju obavljati bilo kakvi radovi, osim radova redovnog održavanja.

**Članak 82.**

 Na javnim zelenim površinama bez odobrenja zabranjuje se:

1. rezati grane i vrhove, rušiti i uklanjati drveće te vaditi panjeve;

2. prekopavati javne zelene površine;

3. rekonstruirati postojeće i graditi nove javne zelene površine, ako posebnim propisom nije drugačije određeno;

4. postavljati bilo kakve objekte, uređaje, naprave, reklamne panoe i slično;

5. odlagati građevni materijal;

6. kampirati;

7. sakupljati plodove, grane i lišće;

8. uklanjati suha stabla;

9. skidati plodove s drveća i grmlja, kidati i brati cvijeće, vaditi cvjetne i travnate busenove, te kidati grane s grmlja i drveća.

**Članak 83.**

 Radi zaštite javnih zelenih površina na istima se osobito zabranjuje:

1. guliti koru sa stabala, rezati, zasijecati, zarezivati, savijati, kidati, zabadati noževe, zabijati čavle, stavljati plakate i slično, bušiti, gaziti te na drugi način oštećivati ili onečišćavati drveće, grmlje i živice;

2. brati nasade i plodove zakonom zaštićenog bilja;

3. uništavati travnjake, iskopavati i odnositi zemlju, humus i bilje;

4. bacati papir i otpatke, smeće, piljevinu, pepeo, odrezano šiblje, grane i paliti ih;

5. dovoditi i puštati životinje na dječjim igralištima i parkovima;

6. oštećivati i izvaljivati stabla i grmlje, oštećivati stabla raznim materijalom prigodom gradnje, iskrcaja i dopreme građevnog materijala, drva, ugljena i drugoga, zabijati oplate i upirati u deblo;

7. oštećivati opremu (ograde, klupe, ogradne stupiće i žicu, stolove, uređaje za rekreaciju, sprave za dječju igru, hranilišta, vodove, sanitarne uređaje, javnu rasvjetu, košare za otpad i sl.), prljati i zagađivati;

8. puštati otpadne vode, kiselinu, motorna ulja i gnojnice i svako zagađivanje;

9. voziti, zaustavljati i parkirati sva prijevozna sredstva, osim onih koji se koriste za održavanje javne zelene površine;

10. ložiti vatru i potpaljivati stabla;

11. iskrcavati, uskladištavati razni materijal (ogrjevno drvo, ugljen, otpadno drvo, željezo, lim i slično);

12. bacati otpad i druge predmete kod postavljenih spomenika;

13. oštećivanje ograde oko uređenih zelenih površina i dječjih igrališta;

14. obavljati druge radnje koje bi devastirale javne zelene površine.

**Članak 84.**

 Zabranjeno je zaustavljati ili parkirati vozila ili radne strojeve na javnim zelenim, zemljanim i drugim sličnim površinama koje nisu prometnim znakom za tu namjenu označene, osim vozila koja služe održavanju.

 Vozila parkirana na javnoj zelenoj, zemljanoj ili drugoj sličnoj površini koja nije namijenjena za parkiranje, blokirat će se ili premjestiti na za to određeno mjesto putem druge osobe, a na trošak vlasnika vozila.

 Na području Općine Vidovec zabranjeno je zaustavljanje i parkiranje vozila koja prevoze opasne tvari i zapaljive tekućine osim uz posebnu dozvolu i propisanu pratnju sukladno posebnim propisima.

**3. Uklanjanje protupravno postavljenih predmeta**

**Članak 85.**

 Svi protupravno postavljeni predmeti i objekti (kiosci, pokretne naprave, štandovi, reklame, reklamni panoi, putokazi, stupići, posude za ukrasno bilje, građevinski materijal, građevinske skele, ogrjev) i druga oprema i uređaji moraju se ukloniti.

 Rješenje o uklanjanju, s rokom uklanjanja, donosi komunalni redar. Ako vlasnik protupravno postavljenog predmeta sam ne ukloni predmet, ukloniti će se na trošak vlasnika, uključujući troškove premještanja i skladištenja (čuvanja).

 Uklonjene predmete i objekte, vlasnici su dužni preuzeti u roku od 30 dana, uz podmirenje nastalih troškova premještanja i čuvanja, a u protivnom će se isti izložiti prodaji na javnom nadmetanju radi podmirenja troškova.

 Ako je došlo do oštećenja javne površine, korisnik, odnosno vlasnik protupravno postavljenog predmeta, objekta, druge opreme i uređaja, dužan je snositi i troškove dovođenja javne površine u prvobitno stanje.

 Visina troškova određuje se temeljem cjenika ili računa treće osobe.

**Članak 86.**

 Na javnim površinama zabranjeno je ostavljati registrirana, neregistrirana, oštećena ili napuštena vozila i njihove dijelove.

 Komunalni redar izdati će vlasniku vozila nalog za uklanjanje. Ako vlasnik vozila u ostavljenom roku isto ne ukloni, ukloniti će ga Jedinstveni upravni odjel putem treće osobe.

 Neregistrirano, oštećeno ili napušteno vozilo zbrinjavati će se sukladno posebnim propisima o zaštiti okoliša predajom ovlaštenom skupljaču te vrste otpada.

 Rješenje o uklanjanju, s rokom uklanjanja, donosi komunalni redar.

 Uklonjena registrirana, neregistrirana, oštećena ili napuštena vozila i njihove dijelove, vlasnici su dužni preuzeti u roku 30 dana od dana uklanjanja, uz plaćanje nastalih troškova.

**4. Uklanjanje snijega i leda**

**Članak 87.**

 Komunalna djelatnost uklanjanja snijega i leda s javnih površina povjerava se pravnim ili fizičkim osobama sukladno Odluci o načinu obavljanja komunalnih djelatnosti na području Općine Vidovec.

 Pravne ili fizičke osobe, vlasnici ili korisnici stambenih, poslovnih prostora ili objekata te građevinskog zemljišta uz javne prometne površine dužni su organizirati ili osobno obavljati uklanjanje snijega i leda s nogostupa razvrstanih i nerazvrstanih cesta u cijeloj dužini čestice zemljišta na kojoj se nalazi građevina koju koriste.

 Snijeg se uklanja kad napada do visine 5 cm, a ako pada neprekidno mora se uklanjati više puta tako da se održi sigurna prohodnost i promet. Led se mora uklanjati ili posipavati čim nastane.

 Nakon izvršenog uklanjanja snijega i leda nogostup je potrebno posipati solju, sipinom, piljevinom i slično.

 Nije dozvoljeno čišćenje nogostupa tako da se snijeg i led odlažu na očišćeni kolnik i slivnike kanalizacije.

**Članak 88.**

 Vlasnici ili korisnici stambenih ili poslovnih građevina koje se nalaze neposredno uz javnu prometnu površinu čija krovišta su kosinom postavljena prema toj javnoj prometnoj površini, dužni su osigurati uklanjanje snijega i leda s takvih krovova kad postoji opasnost odrona i ugrožavanja sigurnosti prolaza i prometa.

 Osobe iz prethodnog stavka dužne su u slučaju takve opasnosti odmah na svakom kraju građevine postaviti prepreku, s vidljivim i čitkim znakom upozorenja “opasnost od odrona snijega i leda”.

 Nije dozvoljeno uklanjanje takvih prepreka i upozorenja dok traje opasnost, njihovo oštećivanje i premještanje.

**VI. SKUPLJANJE, ODVOZ I POSTUPANJE SA SAKUPLJENIM KOMUNALNIM OTPADOM**

**Članak 89.**

 Način gospodarenja komunalnim otpadom u vezi s javnom uslugom prikupljanja miješanog komunalnog otpada i biorazgradivog komunalnog otpada te odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada i drugo, određeno je posebnom odlukom Općinskog vijeća Općine Vidovec.

 Na području Općine Vidovec javnu uslugu prikupljanja miješanog komunalnog otpada i prikupljanja biorazgradivog komunalnog otpada te odvojeno prikupljanje otpadnog papira, metala, stakla, plastike, tekstila, problematičnog otpada i krupnog (glomaznog) otpada, kao davatelj usluge, obavlja pravna osoba u suvlasništvu Općine Vidovec kojoj je povjereno obavljanje predmetne javne usluge.

 Davatelj usluge javnu uslugu iz prethodnog stavka obavlja sukladno zakonskim i podzakonskim propisima o gospodarenju otpadom.

**VII. MJERE ZA PROVOĐENJE KOMUNALNOG REDA**

**Članak 90.**

 Nadzor nad provođenjem komunalnog reda propisanog ovom Odlukom obavlja komunalni redar Općine Vidovec.

 Komunalni redar poslove nadzora obavlja sukladno zakonu kojim se uređuje komunalno gospodarstvo, posebnim propisima i ovoj Odluci.

 Komunalni redar u obavljanju službene dužnosti nosi službenu odoru i ima službenu iskaznicu.

 Izgled službene odore te izgled i sadržaj službene iskaznice komunalnog redara propisuje Općinsko vijeće Općine Vidovec posebnom odlukom.

**Članak 91.**

 U obavljanju nadzora nad primjenom odredbi Odluke o komunalnom redu, komunalni redar ovlašten je:

 – zatražiti i pregledati isprave (osobna iskaznica, putovnica, izvod iz sudskog registra i sl.) na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,

 – uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora,

 – zatražiti pisanim putem od stranke točne i potpune podatke i dokumentaciju potrebnu u nadzoru,

 – prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.),

 – obavljati druge radnje u svrhu provedbe nadzora.

**Članak 92.**

 U provedbi nadzora nad provedbom ove Odluke komunalni redar ima pravo i obvezu rješenjem ili na drugi način narediti fizičkim i pravnim osobama mjere za održavanje komunalnog reda propisane ovom Odlukom.

**Članak 93.**

 Ako komunalni redar prilikom uredovanja naiđe na pružanje otpora ili ometanje provedbe komunalnog nadzora može zatražiti pomoć nadležne Policijske uprave.

**Članak 94.**

 Kada komunalni redar utvrdi povredu propisa čije je izvršenje ovlašten nadzirati, obvezan je po službenoj dužnosti pokrenuti upravni postupak i narediti odgovarajuće mjere u skladu s Odlukom o komunalnom redu.

**Članak 95.**

 Kada komunalni redar utvrdi da nije povrijeđen propis čije izvršenje je ovlašten nadzirati pa stoga nema uvjeta za pokretanje upravnog postupka, pisanim putem će o tome obavijestiti poznatog prijavitelja u roku od osam dana od dana utvrđenja činjeničnog stanja.

**Članak 96.**

 Mjere za održavanje komunalnog reda propisane Odlukom, komunalni redar naređuje rješenjem osobi koja je povrijedila Odluku odnosno osobi koja je obvezna otkloniti utvrđenu povredu.

**Članak 97.**

 Ako je stranka izvršila obvezu iz rješenja o izvršenju komunalnog redara ili je zbog drugog razloga prestala obveza izvršenja tog rješenja, komunalni redar po službenoj dužnosti donosi rješenje o obustavi postupka izvršenja rješenja.

**Članak 98.**

 Protiv rješenja komunalnog redara, može se uložiti žalba o kojoj odlučuje upravno tijelo županije nadležno za poslove komunalnog gospodarstva.

 Žalba izjavljena protiv rješenja komunalnog redara ne odgađa njegovo izvršenje.

**VIII. PREKRŠAJNE ODREDBE**

**Članak 99.**

Novčanom kaznom u iznosu od 500,00 do 10.000,00 kuna kazniti će se za prekršaj pravna osoba ako:

– vanjski dijelovi građevina (pročelja, balkoni, terase, ulazna vrata, prozori, žljebovi i dr.) nisu uredni i čisti (čl. 3. st. 2.)

– uništava pročelja zgrade te po njima ispisuje poruke, obavijesti, crta, šara i na drugi način prlja i nagrđuje (čl. 3. st. 4.),

– na prozorima, balkonima, ogradama, pročeljima i drugim dijelovima zgrade neposredno vidljivih sa javne površine lijepi ili postavlja reklame bez odobrenja Jedinstvenog upravnog odjela Općine Vidovec (čl. 4. st.1.),

– ne sanira napuštenu, oštećenu ili dotrajalu zgradu na način da spriječi, odnosno otkloni daljnju opasnost za prolaznike, njihovu imovinu i opremu javne površine (čl. 4. st. 2.),

– izloge ne održava čistima (čl. 5. st. 2.),

– okućnice, vrtove, dvorišta zgrada, neizgrađeno građevinsko zemljište i druge površine uz površinu javne namjene ne održava urednim i čistim (čl. 6. st. 3.),

– spaljuje otpadne tvari na dvorištima, vrtovima i neizgrađenom građevinskom zemljištu unutar naseljenog mjesta i javnim površinama (čl. 6. st. 4.),

– ne uklanja ambroziju i druge štetne biljke (čl. 7.),

– ogradu uz javnu površinu ne održava ili ogradu od ukrasne živice redovito ne orezuje ili ne očisti javnu površinu nakon radova na održavanju (čl. 8. st. 3., 4. i 5.)

– zgradu ne obilježi kućnim brojem (čl. 9. st.4.),

– oštećuje, uništava te neovlašteno skida i mijenja ploče iz članka 9. st.3. (čl. 9. st. 7.)

– na pročelju zgrade u kojoj koristi poslovni prostor, odnosno u kojoj joj je sjedište ne istakne natpisnu ploču, odnosno tvrtku te ako ne otkloni naziv u roku od 8 dana od prestanka obavljanja djelatnosti, odnosno iseljenja iz zgrade (čl. 10. st. 1. i 3.),

– postavi na javne površine reklamne konstrukcije, reklamne ploče, reklamne panoe, reklamne zastave, transparente i druge prigodne natpise, reklamne ormariće, oglasne panoe, oglasne ploče, oglasne stupove, plakate, putokaze koji se ne smatraju prometnim znakovima, prigodne natpise i druge objekte koji služe reklamiranju i informiranju (u nastavku teksta: reklame), te jarbole za zastave, zaštitne naprave na izlozima (tende, stakla, prozori, roloi, platna) i slično bez odobrenja Jedinstvenog upravnog odjela Općine Vidovec (čl. 13. st.1.)

– postavlja reklame i predmete iz čl. 13. st. 1. i 2. koji svojim oblikom i položajem zatvaraju vidik, sprječavaju redovan promet, ugrožavaju sigurnost prolaznika i vozača te umanjuju vidljivost prometnih znakova (čl. 13. st. 3.),

– postavlja plakate, oglase i slične objave na pročelja građevina, ograde, stupove javne rasvjete, telefonske govornice, autobusne nadstrešnice i sl. (čl. 16. st. 4.),

– oštećuje oglasne stupove, ploče, oglasne ormariće, postavljene plakate, oglase i sl. objave (čl. 16. st.5.),

– ne ukloni plakate, oglase i slične objave najkasnije u roku od 3 dana (čl. 16. st. 6.)

– postavlja plakate vezane uz izbornu promidžbu bez odobrenja Jedinstvenog upravnog odjela Općine, osim na mjestima iz članka 16. stavka 1. ove Odluke (čl. 17. st.1.),

– bez odobrenja postavlja spomenike ili druga obilježja (čl. 19.),

– spomenike, spomen-ploče, skulpture, sakralna obilježja ili slične predmete prlja, oštećuje, uništava, piše ili crta po njima ili na drugi način nagrđuje njihov izgled (čl. 20. st. 2.),

– bez rješenja nadležnog tijela postavlja komunalnu i urbanu opremu i uređaje na javnim površinama (čl. 22. st. 2.),

– komunalnu i urbanu opremu i uređaje ne održava u ispravnom, čistom i funkcionalnom stanju (čl. 23. st. 1.),

– uništava, oštećuje, prlja i nagrđuje komunalnu i urbanu opremu i uređaje u općoj uporabi (čl. 23. st. 2.),

– ne održava javnu rasvjetu u ispravnom stanju (čl. 24. st. 3.),

– oštećuje i uništava rasvjetne stupove i rasvjetna tijela i postavlja oglase, obavijesti i reklame na te objekte (čl. 25. st. 1.),

– postavlja montažne objekte, uređaje, pokretne naprave, opreme i sl. bez odobrenja Jedinstvenog upravnog odjela Općine Vidovec (čl. 26. st.3.),

– drži životinje protivno propisima (čl. 28.),

– ispušta otpadne vode u kanale oborinskih voda i cestovne jarke, na javne površine, poljoprivredno zemljište i slično na području Općine gdje je izgrađen sustav odvodnje otpadnih voda, kao i krovne i druge oborinske vode priključuje na javni sustav odvodnje otpadnih voda (čl. 30. st.1.),

– ne koristi komunalnu uslugu odvodnje otpadnih voda na području općine Vidovec gdje su izgrađeni objekti i uređaji komunalne infrastrukture za odvodnju otpadnih voda (čl. 30. st.2.),

– ne čisti septičku jamu koja se prelijeva ili propušta fekalije (čl. 31. st. 4.),

– zauzima površinu javne namjene bez odobrenja nadležnog tijela ili protivno uvjetima utvrđenih odobrenjem (čl. 39.),

– opremu za reklamiranje i oglašavanje koja se pričvršćuje na površinu javne namjene ili komunalnu opremu postavlja bez suglasnosti nadležnog tijela (čl. 41.),

– opremu za reklamiranje i oglašavanje priključe na sustav javne rasvjete (čl. 42. st. 1.),

– lijepi i postavlja plakate na drveće, pročelja zgrada, ograde, plinske podstanice, trafostanice, energetske ormariće i druga mjesta koja nisu za to namijenjena (čl. 44.),

– koristi površinu javne namjene za postavljanje i organiziranje terasa bez odobrenja nadležnog tijela (čl. 47.),

– ne održava privremeni objekt urednim (čl. 55.) ,

– uz kiosk i pokretnu radnju za prodaju ili ugostiteljske usluge ne postavi košaru za otpad ili prostor oko kioska ne održava čistim i urednim (čl. 56.),

– koristi javnu površinu za radove koji služe građevinskoj svrsi bez odobrenja nadležnog tijela (čl. 57.),

– cijepa drva i razbija ugljen i druge predmete na javnim površinama (čl. 59. st. 5.),

– zaustavlja i parkira teretna i priključna vozila, autobuse, radne i poljoprivredne strojeve na javnim parkiralištima (čl. 61. st. 3.),

– onečišćuje, oštećuje ili uništava površine javne namjene, objekte ili uređaje koji su na njima ili čine njihov sastavni dio (čl. 64. st. 2.),

– obavlja radnje koje su zabranjene čl. 67. stavkom 1. toč. 1.-12.,

– zatrpava i zacjevljuje otvoreni kanal za oborinsku odvodnju ili izgrađuje kolni pristup preko kanala za oborinsku odvodnju bez odobrenja Jedinstvenog upravnog odjela Općine Vidovec (čl. 68.),

– izvodi radove iz članka 69. st. 2. bez odobrenja Jedinstvenog upravnog odjela Općine Vidovec,

– pušta životinje na površine javne namjene osim onih koje su za tu namjenu određene i posebno označene (čl. 72. st. 2.)

– dovodi psa bez povodca na površine javne namjene i ne očisti površinu onečišćenu otpacima njegove životinje (čl. 72. st.3 t. 4.),

– konzumira alkohol na površinama javne namjene (čl. 73. st.1.),

– ogradi javnu prometnu površinu, postavi zapreke, pokretne naprave, objekte i uređaje bez odobrenja Jedinstvenog upravnog odjela Općine Vidovec (čl. 75.),

– crta i piše po površinama javne namjene na kojima nije dopušten promet motornim vozilima bez odobrenja Jedinstvenog upravnog odjela Općine Vidovec (čl. 76. st.1.),

– oštećuje ili uništava postavljenu prometnu signalizaciju – vertikalnu, horizontalnu i svjetlosnu, kao i drugu opremu i uređaje na javnoj prometnoj površini (77. st.1.),

– vozilom kojim sudjeluje u prometu ili izlazi na javnu prometnu površinu onečišćuje istu ispuštanjem ulja, nanošenjem blata, rasipanjem tekućeg i sipkog materijala, rasutog tereta i sl. (čl. 77. st.2.),

– obavlja radove na javnim zelenim površinama (čl. 81.),

– obavlja radove koji su zabranjeni čl.82. ove Odluke bez odobrenja Jedinstvenog upravnog odjela Općine Vidovec,

– obavlja radove koji su zabranjeni čl.83. ove Odluke,

– zaustavlja ili parkira vozila ili radne strojeve na javnim zelenim, zemljanim i drugim sličnim površinama koje nisu prometnim znakom za tu namjenu označene (čl. 84. st. 1.),

– ostavlja na javnim površinama registrirana, neregistrirana, oštećena ili napuštena vozila ili njihove dijelove (čl.86.st.1.),

– ne ukloni snijeg i led s javno-prometnih površina (čl. 87. st. 2.),

– ne osigura uklanjanje snijega i leda s krovova kada postoji opasnost odrona i ugrožavanja sigurnosti prolaza i prometa (čl. 88. st. 1.).

 Za prekršaje navedene u stavku 1. ovog članka kazniti će se novčanom kaznom od 300,00 kuna do 5.000,00 kuna fizička osoba obrtnik i osoba koja obavlja drugu samostalnu djelatnost, a novčanom kaznom od 100,00 kuna do 1.000,00 kuna počinitelj prekršaja fizička osoba.

**Članak 100.**

 Novčana kazna može se naplatiti na mjestu počinjenja prekršaja uz izdavanje potvrde o uplati, u visini polovice propisane minimalne kazne iz prethodnog članka ove Odluke ako je komunalni redar utvrdio prekršaj: neposrednim opažanjem, uporabom tehničkog sredstva ili pregledom vjerodostojne dokumentacije.

 Uvjeti iz prethodnog stavka primjenjuju se i na plaćanje novčane kazne kada počinitelj zatečen na mjestu počinjenja prekršaja nije u mogućnosti platiti kaznu na mjestu počinjenja prekršaja, a istu uplati u roku od 3 dana te dostavi dokaz o izvršenoj uplatu u nadležni upravni odjel.

 Uvjeti iz stavka 1. ovog članka primjenjuju se i na plaćanje novčane kazne kada počinitelj nije zatečen na mjestu počinjenja prekršaja ako novčanu kaznu plati u roku od 3 dana od primitka obavijesti o počinjenom prekršaju te dokaz o izvršenoj uplati dostavi u nadležni upravni odjel.

 Protiv osobe koja nije platila novčanu kaznu u roku iz prethodnog stavka izdat će se obavezni prekršajni nalog s novčanom kaznom iz prethodnog članka Odluke.

 Ako prekršitelj uplati novčanu kaznu u roku od 8 dana od dana uručenja obaveznog prekršajnog naloga, plaća 2/3 iste novčane kazne i oslobađa se plaćanja troškova izdavanja prekršajnog naloga.

 Naknada za troškove izdavanje prekršajnog naloga paušalno iznosi 100,00 kn.

**IX. PRIJELAZNE I ZAVRŠNE ODREDBE**

**Članak 101.**

Danom stupanja na snagu ove Odluke prestaje važiti Odluka o komunalnom redu na području Općine Vidovec (“Službeni vjesnik Varaždinske županije”, broj 43/18).

**Članak 102.**

Ova Odluka stupa na snagu osmog dana od dana objave u “Službenom vjesniku Varaždinske županije”.

KLASA : 363-01/19-01/23 OPĆINSKO VIJEĆE OPĆINE VIDOVEC

URBROJ : 2186/10-01/1-19-01 PREDSJEDNIK

Vidovec, 20. prosinca 2019. Zdravko Pizek